**Ministru kabineta rīkojuma projekta**

**„Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir rast risinājumu pašreizējai problemātikai saistībā ar nacionālas nozīmes starptautisku sporta sacensību – 2020. gada Pasaules čempionāta motokrosā MXGP klasē posma – organizēšanu, piešķirot minēto sporta sacensību organizēšanas licences iegādei valsts budžeta līdzekļus 370 000 *euro* apmērā biedrībai „Latvijas Motosporta federācija”. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | 1. Nepieciešamība piešķirt valsts budžeta līdzekļus biedrībai „Latvijas Motosporta federācija ” (turpmāk – Federācija), lai segtu izdevumus, kas saistīti ar 2020. gada Pasaules čempionāta motokrosā MXGP klasē posma organizēšanas licences iegādi. 2. Latvijas Nacionālās sporta padomes 2019. gada 6. decembra sēdē (prot Nr. 4 4.§) un 2017. gada 14. jūnija sēdē (prot. Nr. 3 10.§) nolemtais. 3. Ministru prezidenta 2019. gada 22. novembra rezolūcija  Nr. 7.8.5./2019-DOC-2320-1975. 4. Ministru kabineta 2018. gada 17. jūlija noteikumu Nr. 421 „Kārtība, kādā veic gadskārtējā valsts budžeta likumā noteiktās apropriācijas izmaiņas” 41. un 43.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Latvijas Nacionālajā sporta padomē apstiprināto 2020.–2022.gadā Latvijā plānoto nacionālas nozīmes starptautisko sporta sacensību un valsts mēroga komplekso sporta sacensību (Latvijas Olimpiādes un Latvijas Jaunatnes olimpiādes) kalendāru Latvijā atzītās sporta federācijas 2020. gadā Latvijā plāno rīkot vairāk kā 20 nacionālas nozīmes starptautiskas sporta sacensības, kuru organizēšanai pieprasītais valsts budžeta līdzfinansējums vairākas reizes pārsniedz 2020. gada Izglītības un zinātnes ministrijas (turpmāk – Ministrija) valsts budžeta programmas 09.00.00 „Sports” apakšprogrammā 09.16.00 „Dotācija nacionālas nozīmes starptautisku sporta pasākumu organizēšanai Latvijā” šim mērķim plānoto valsts budžeta līdzekļu apmēru (484 830 *euro*). Ņemot vērā, ka papildus finansējuma piešķiršana 2020. gadā nav iespējama (jo likums „Par valsts budžetu 2020. gadam” jau ir pieņemts), viens no risinājumiem ir daļēja valsts līdzfinansējuma piešķiršana vēl 2019. gadā, turklāt atbalstot tādu 2020. gadā paredzēto sporta pasākumu finansēšana, kur pasākuma rīkošanas iespējamība Latvijā ir saistīta ar sacensību licences iegādi (t.i., sacensību rīkošanas maksu, kas jāveic attiecīgo sacensību starptautiskajiem organizatoriem (organizēšanas tiesību turētājiem), turklāt licences maksas samaksa ir priekšnosacījums, lai garantētu sacensību iekļaušanu attiecīgā sporta veida starptautiskā pasākumu kalendārā 2020. gadam un attiecīgi šīs sacensības Latvijā varētu notikt.  Pasaules čempionāta motokrosā MXGP klasē posms (turpmāk – Sacensības) ir visaugstākā līmeņa motokrosa sacensības, kas ar valsts finansiālo atbalstu Latvijā tiek organizēts jau kopš 2009. gada. 2017. gadā ar Starptautiskās Motosporta federācijas (*Fédération Internationale de Motocyclisme* – FIM) pārstāvjiem un Pasaules čempionāta motokrosā MXGP klasē starptautisko organizatoru (organizēšanas tiesību turētāju) – *Youthstream group SAM* tika noslēgts līgums un uzņemtas saistības arī 2018.–2020. gadā Latvijā organizēt Sacensības. Jautājums par Sacensību organizēšanu Latvijā 2018.– 2020. gadā un ar to saistīto valsts atbalstu licences maksas segšanai tika izskatīts Latvijas Nacionālās sporta padomes 2017. gada 14. jūnija sēdē (prot. Nr. 3 10.§), kā rezultātā tika pieņemts lēmums (10.3. apakšpunkts) atbalstīt Sacensību organizēšanas Latvijā turpināšanu 2018.–2020.gadā, to pamatojot ar faktu, ka finansējuma piešķiršana ar Sacensību organizēšanu Latvijā saistītā licences maksājuma izdevumu segšanai sekmē Latvijas ekonomikas un tautsaimniecības attīstību (ēdināšanas, pārtikas mazumtirdzniecības, viesnīcu un restorānu servisa joma), ko apliecina arī iepriekšējos gados veiktie pētījumi par sacensību ekonomiskajiem ieguvumiem un ietekmi uz valsts budžeta ieņēmumiem, tādejādi kompensējot ar licences iegādi saistītos valsts budžeta izdevumus. Jāatzīmē, ka saskaņā ar 2019. gada Sacensību laikā veiktajiem sacensību organizēšanas ekonomiskās ietekmes novērtējuma rezultātiem, pasākums Latvijas valsts ekonomikai piesaistījis ārvalstu naudas līdzekļus ~ 1,5 miljonu *euro* apmērā, kas 4 reizes pārsniedz piešķirtā valsts finansējuma apmēru (360 000 *euro*), kā rezultātā par katru valsts piešķirto *euro* pasākums valsts ekonomikai piesaistījis 4,1 *euro* un radīja papildus tiešos nodokļu ieņēmumus (tikai ārvalstu viesu samaksātā PVN veidā) ~250 000 *euro* apmērā. 2019. gada Sacensības bija visplašāk pasaulē atspoguļotās Latvijā notiekošās sporta sacensības, kas tika translētas lielākajos pasaules sporta televīzijas kanālos (Eurosport, Motors TV, BEIN, FOX Sports, RAI, CBS Sports u.c) un aptvēra auditoriju vairāk kā 70 pasaules valstīs, turklāt tieši Latvijas posms tika atzīts par vislabāk organizētajām sacensībām 2019. gada Pasaules čempionāta motokrosā MXGP kalendārā.  Sacensību organizēšanas licences iegādei Federācijai pārskaitīšanai Sacensību organizatoram Latvijā – Sabiedrībai ar ierobežotu atbildību „Kristera Serģa Motoklubs” (turpmāk – Organizators) 2018. gadā no valsts budžeta tika piešķirti 350 000 *euro*, savukārt 2019. gadā – 360 000 *euro*. Saskaņā ar noslēgto līgumu Sacensību organizēšanas licences maksa 2020. gadam ir noteikta 370 000 *euro* apmērā, kurus Federācija 2019. gada 15. novembra vēstulē Nr. LaMSF 1-1-19/199 lūdz segt no valsts budžeta. Pārējās Sacensību organizēšanas izmaksas sedz Organizators. Būtiski ir atzīmēt, ka FIM jau ir apstiprinājusi 2020. gada Pasaules čempionāta kalendāru, kurā ir iekļauts arī Latvijas MXGP posms un tā norise plānota 2020. gada 14. jūnijā.  Jautājums par Sacensību organizēšanu Latvijā 2020. gadā un ar to saistīto valsts atbalstu sacensību organizēšanas licences maksājumam tika izskatīts Latvijas Nacionālās sporta padomes 2019. gada 6. decembra sēdē (prot Nr. 4 4.§), kā rezultātā tika pieņemts lēmums (10.3. apakšpunkts) aicināt Ministru kabinetu no valsts budžeta programmas 02.00.00 „Līdzekļi neparedzētiem gadījumiem” piešķirt Ministrijai pārskaitīšanai Federācijai  370 000 *euro*, lai segtu izdevumus, kas saistīti ar 2020. gada Sacensību organizēšanas licences iegādi, vienlaikus nosakot par pienākumu Federācijai: (1) pasūtīt neatkarīgu pētījumu par Sacensību ekonomiskajiem ieguvumiem un ietekmi uz valsts budžeta ieņēmumiem; (2) pasūtīt neatkarīgu auditu (izvērtējumu) par Sacensību faktiskajiem ieņēmumiem un izdevumiem; (3) nodrošināt piešķirto valsts budžeta līdzekļu apguvi līdz 2019. gada 31. decembrim faktisko izdevumu segšanai.  Ņemot vērā faktu, ka valsts atbalsts Sacensību organizēšanai ir ticis sniegts arī iepriekšējos gados, attiecīgu pamatojumu norādot arī attiecīgo tiesību aktu projektu sākotnējās ietekmes novērtējuma ziņojumā (anotācijā), tad papildus informācija un pamatojums šajā tiesību projekta sākotnējās ietekmes novērtējuma ziņojumā (anotācijā) netiks sniegts.  Arī šajā gadā Ministrija ir veikusi sākotnējo izvērtējumu par finansējuma piešķiršanas Sacensību organizēšanai atbilstību komercdarbības atbalsta kontroles regulējumam. Lai kādu pasākumu varētu klasificēt kā komercdarbības atbalstu, tam vienlaikus jāatbilst visām četrām kumulatīvām pazīmēm[[1]](#footnote-1):  *1. pazīme*: Atbalsts tiek sniegts no publiskiem resursiem;  *2. pazīme*: Atbalsta saņēmējs veic saimniecisku darbību un attiecībā uz to gūst ekonomiskas priekšrocības, kādas tas nevarētu gūt normālos komercdarbības veikšanas apstākļos;  *3. pazīme*: Pasākums ir selektīvs pēc sava rakstura;  *4. pazīme*: Atbalsts ietekmē konkurenci un tirdzniecību Eiropas Savienības iekšējā tirgū.  Ministrijas ieskatā finansējuma piešķiršana Sacensību organizēšanas licences iegādei nav kvalificējama kā atbalsts saimnieciskās darbības veikšanai. Uzsverams, ka Federācija (arī Organizators) nepārdod Sacensību apraides tiesības, kā rezultātā Federācija, organizējot Sacensības, neveic papildus saimniecisko darbību. Papildus minētam uzsverams, ka Sacensību organizēšana tiešā veidā ir saistīta ar valsts politikas īstenošanu sporta nozarē. Tāpat konstatējams, ka minētā atbalsta sniegšana nerada konkurences kropļojumu Eiropas Savienības līmenī, jo Sacensību rīkošanas tiesības 2020. gada sacensību sezonai jau ir piešķirtas (šo sporta sacensību rīkošana tieši Latvijā ir iekļauta FIM 2020.gada sacensību kalendārā), turklāt tās ir piešķīrusi neatkarīga trešā puse (FIM), kā rezultātā citas valstis un sacensību norises vietas, kuras nav iekļautas FIM 2020.gada sacensību kalendārā , nevar organizēt šāda veida sporta sacensības. Iepriekšminētā rezultātā secināms, ka finansējuma Sacensību organizēšanas licences iegādei vienlaikus neatbilst visām Komercdarbības atbalsta kontroles likuma 5. pantā noteiktajām pazīmēm un attiecīgi minētais atbalsts nav uzskatāms par komercdarbības atbalstu.  Ministrijas rīcībā nav nepieciešamie līdzekļi 370 000 *euro* apmērā, kas būtu novirzāmi Sacensību organizēšanas licences iegādei. Visi finanšu līdzekļi 2019. gadam valsts budžeta programmas 09.00.00 „Sports” apakšprogrammā 09.16.00 „Dotācija nacionālās nozīmes starptautisku sporta pasākumu organizēšanai Latvijā”, no kurām varētu segt ar Sacensību organizēšanas licences iegādi saistītos izdevumus 2019. gadā, ir sadalīti un attiecīgi ir noslēgti līgumi par valsts budžeta finanšu līdzekļu (dotācijas) piešķiršanu. Noslēgtie līgumi neparedz finansējuma piešķīrēja – Ministrijas – tiesības samazināt piešķirto finanšu līdzekļu apmēru līdzekļu pārdales gadījumā citām sporta federācijām vai sporta organizācijām (līgums paredz Ministrijai tiesības samazināt līguma summu tikai tad, ja tiek izdarīti grozījumi likumā „Par valsts budžetu 2019. gadam”, vai sporta federācijas (organizācijas) neievēro pielīgtās saistības).  Saskaņā ar Ministru kabineta 2018.gada 17.jūlija noteikumu Nr.421 „Kārtība, kādā veic gadskārtējā valsts budžeta likumā noteiktās apropriācijas izmaiņas” 41.punktu līdzekļus no programmas „Līdzekļi neparedzētiem gadījumiem” piešķir valstiski īpaši nozīmīgiem pasākumiem, valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai un to radīto zaudējumu kompensēšanai un citiem neparedzētiem gadījumiem. Līdzekļu piešķiršanu valstiski īpaši nozīmīgiem pasākumiem paredz arī Likuma par budžetu un finanšu vadību 12.panta pirmā daļa.  Izvērtējot Federācijas finanšu pieprasījumu ar 2020. gada Sacensību organizēšanas licences iegādi saistīto izdevumu segšanai 2019. gadā, Ministrijas ieskatā to var klasificēt kā valstiski īpaši nozīmīgu pasākumu, ko apliecina (1) fakts, ka Sacensības ir visaugstākā līmeņa motokrosa sacensības, kas plaši tiek translētas lielākajos pasaules sporta televīzijas kanālos (Eurosport, Motors TV, BEIN, FOX Sports, RAI, CBS Sports u.c.) un aptver auditoriju vairāk kā 70 pasaules valstīs; (2) fakts, ka arī iepriekšējos gados Sacensību organizēšanas licences iegādei ir piešķirti nepieciešamie valsts budžeta līdzekļi; (3) Latvijas Nacionālās sporta padomes 2019. gada 6. decembra sēdē (prot Nr. 4 4.§) un 2017. gada 14. jūnija sēdē (prot. Nr. 3 10.§) nolemtais. Tāpat ir norādāms, ka Federācija ir valstiski nozīmīga sporta organizācija, kura nodrošina tai kā atzītajai sporta federācijai Sporta likumā noteikto uzdevumu izpildi.  Saskaņā ar Ministru kabineta 2018. gada 17. jūlija noteikumu Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas” 43. punktu ministrija pieprasījumu apropriācijas pārdalei no programmas „Līdzekļi neparedzētiem gadījumiem” sagatavo kā tiesību akta projektu, ko normatīvajos aktos noteiktajā kārtībā iesniedz izskatīšanai Ministru kabinetā.  Ievērojot minēto, Ministrija ir izstrādājusi Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” (turpmāk – Rīkojuma projekts), kurš paredz uzdevumu Finanšu ministrijai no valsts budžeta programmas 02.00.00 „Līdzekļi neparedzētiem gadījumiem” piešķirt Ministrijai 370 000 *euro* pārskaitīšanai Federācijai, lai segtu izdevumus, kas saistīti ar 2020. gada Sacensību organizēšanas licences iegādi. |
| 3. | Projekta izstrādē iesaistītās institūcijas un publiskas personas kapitālsabiedrības | Rīkojuma projektu izstrādāja Ministrija. Rīkojuma projekta izstrādes procesā notikušas konsultācijas ar Federāciju. |
| 4. | Cita informācija | Rīkojuma projekts tiešā veidā attiecas uz budžeta un finanšu politiku. Pastarpināti Rīkojuma projekts attiecas uz tūrisma, sporta un brīvā laika politiku (sporta politiku).  Latvijas Nacionālās sporta padomes 2019. gada 6. decembra sēdē (prot Nr. 4 4.§) tika nolemts (4.4. apakšpunkts) konceptuāli atbalstīt nepieciešamību izveidot valsts mērķprogrammu starptautisku sporta sacensību organizēšanas atbalstam, savlaicīgi plānojot starptautisko sporta sacensību norisi un finansēšanu, attīstot sporta tūrismu un popularizējot Latvijas tēlu starptautiski, kā arī veicinot sporta nozares attīstību kopumā. Ministrijai, iesaistot arī Ekonomikas ministriju un Finanšu ministriju, tika uzdots turpināt darbu pie mērķprogrammas izveidei nepieciešamajiem tiesību aktiem un noteiktā kārtībā virzīt tos izskatīšanai Ministru kabinetā. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un  administratīvo slogu |
| Projekts šo jomu neskar |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| **Rādītāji** | **2019** | | Turpmākie trīs gadi (*euro*) | | | | |
| **2020** | | **2021** | | **2022** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020.  gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021.  gadam | izmaiņas, salīdzinot ar vidēja termiņa budžeta ietvaru 2021.  gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi: | **0** | **0** | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |  |  |
| 1.2. valsts speciālais budžets |  |  |  |  |  |  |  |
| 1.3. pašvaldību budžets |  |  |  |  |  |  |  |
| 2. Budžeta izdevumi: | **0** | **370 000** | **0** | **0** | **0** | **0** | **0** |
| 2.1. valsts pamatbudžets | *0* | *370 000* | *0* | *0* | *0* | *0* | *0* |
| 2.2. valsts speciālais budžets |  |  |  |  |  |  |  |
| 2.3. pašvaldību budžets |  |  |  |  |  |  |  |
| 3. Finansiālā ietekme: | **0** | **- 370 000** | **0** | **0** | **0** | **0** | **0** |
| 3.1. valsts pamatbudžets | *0* | *- 370 000* | *0* | *0* | *0* | *0* | *0* |
| 3.2. speciālais budžets |  |  |  |  |  |  |  |
| 3.3. pašvaldību budžets |  |  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar „+” zīmi) | X | 370 000 | 0 | 0 | 0 | 0 | 0 |
|  |  |  |  |  |  |
|  |  |  |  |  |  |
| 5. Precizēta finansiālā ietekme: | X | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |  |  |
| 5.2. speciālais budžets |  |  |  |  |  |  |
| 5.3. pašvaldību budžets |  |  |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pievienot anotācijas pielikumā): | Finansējums tiks novirzīts 2020.gada Sacensību organizēšanas licences iegādei. Federācija pēc finansējuma saņemšanas no Ministrijas tos pārskaitīs Organizatoram, kurš nodrošinās līdzekļu pārskaitīšanu starptautiskajam Sacensību organizatoram (organizēšanas tiesību turētājam) – *Youthstream group SAM*.  Papildus informāciju un dokumentus skatīt pievienotajos paskaidrojošajos materiālos. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projektam nav ietekme uz amata vietu skaita izmaiņām. | | | | | | |
| 8. Cita informācija | Izdevumus sedz no valsts budžeta programmas 02.00.00 “Līdzekļi neparedzētiem gadījumiem” atbilstoši Ministru kabineta 2018. gada 17. jūlija noteikumiem  Nr. 421 „Kārtība, kādā veic gadskārtējā valsts budžeta likumā noteiktās apropriācijas izmaiņas”.  Ņemot vērā Latvijas Nacionālās sporta padomes 2019. gada 6. decembra sēdē (prot Nr. 4 4.§., 4.5. apakšpunkts) nolemto, Ministrija, slēdzot līgumu ar Federāciju par valsts budžeta līdzekļu piešķiršanu, noteiks par pienākumu Federācijai: (1) pasūtīt neatkarīgu pētījumu par Sacensību ekonomiskajiem ieguvumiem un ietekmi uz valsts budžeta ieņēmumiem; (2) pasūtīt neatkarīgu auditu (izvērtējumu) par sacensību faktiskajiem ieņēmumiem un izdevumiem; (3) nodrošināt piešķirto valsts budžeta līdzekļu apguvi līdz 2019. gada 31. decembrim faktisko izdevumu segšanai (t.i., veikt maksājumu starptautiskajam Sacensību organizatoram (organizēšanas tiesību turētājam) – *Youthstream group SAM*). | | | | | | |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar |

|  |
| --- |
| VI. Sabiedrības līdzdalība un komunikācijas aktivitātes |
| Projekts šo jomu neskar |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| Projekts šo jomu neskar |

Izglītības un zinātnes ministre Ilga Šuplinska

Severs 67047935

edgars.severs@izm.gov.lv

1. Skatīt Līguma par Eiropas Savienības darbību 107.pantu un Komercdarbības atbalsta kontroles likuma 5.pantu. [↑](#footnote-ref-1)